નાટક જોવાં એ મોંઘો શોખ છે. ‘102 નોટ આઉટ’ નાટક આમ તો ઘણાં વર્ષોથી ચાલે છે, છતાં જેમણે આ નાટક જોયું જ ન હોય એવા લોકોની સંખ્યા ખાસ્સી મોટી હોવાની. એમના માટે આપણે રસક્ષતિની મર્યાદા જાળવીને ફિલ્મની ક્વિક સ્ટોરી જોઈ લઈએઃ 102 વર્ષના એક દાદા છે, દત્તાત્રેય વખારિયા (અમિતાભ બચ્ચન). મુંબઈના એક જૂનવાણી મકાનમાં આ દાદા એનાથીયે જૂનવાણી એવા 75 વર્ષના દીકરા બાબુલાલ (રિશિ કપૂર) સાથે રહે છે. અમેરિકા જઈને મોઢું ન બતાડતો દીકરો અને પત્નીના સ્વર્ગવાસ પછી એકલા પડી ગયેલા બાબુલાલ એકદમ બોરિંગ અને ચીડિયા થઈ ગયા છે. જ્યારે સેંચુરી વટાવ્યા પછીયે નોટ આઉટ રહેલા આ દાદાની સ્પષ્ટ ફિલોસોફી છે, મરતાં પહેલાં મરવું નહીં. મનથી ઘરડા થઈ ગયેલા દીકરામાં જીવનના રસની સરવાણીઓ શરૂ કરવા માટે દાદા એક આઇડિયા ઘડી કાઢે છે, દીકરાને ઘરડાંઘરમાં મૂકી આવવાનો. જી હા, દીકરો બાપને નહીં, બાપ દીકરાને ઘરડાંઘરમાં મૂકી આવે! જો દીકરાએ વૃદ્ધાશ્રમ ન જવું હોય, તો પપ્પાજીની અમુક શરતો પૂરી કરવાની. આ શરતો પૂરી કરવામાં એમને નજીકની એક કેમિસ્ટ શૉપમાં કામ કરતો ‘ઉલ્ટા ચશ્મા’ના ‘બાઘા’ જેવો એક યુવાન મદદ કરે છે. એ યુવાન એટલે ધીરુ યાને કે જિમિત ત્રિવેદી.